b'\n_START_ARTICLE_\n\xc3\x98istein Knudsen jr.\n_START_SECTION_\nUtdanning\n_START_PARAGRAPH_\nKnudsen har embetseksamen i sykepleievitenskap fra Universitetet i Oslo, og han fikk deretter f\xc3\xb8rsteniv\xc3\xa5kompetanse innen kriseh\xc3\xa5ndtering og psykologisk forsvar. Han har ogs\xc3\xa5 h\xc3\xb8yere milit\xc3\xa6r utdanning. Knudsen har gjennomg\xc3\xa5tt stabskurs og sjefskurs ved Forsvarets skole i etterretnings- og sikkerhetstjeneste. Han gjennomf\xc3\xb8rte NATO Defense College i Roma i 2010.\n_START_SECTION_\nKarriere\n_START_PARAGRAPH_\nKnudsen har arbeidet operativt med prehospital akuttmedisin og som offiser i ulike deler av Forsvaret. Han var fagsjef for mastergradsprogrammet i helserettet katastrofeh\xc3\xa5ndtering ved H\xc3\xb8gskolen i Buskerud og Kontoret for katastrofepsykiatri ved Universitetet i Oslo, f\xc3\xb8r han i 2004 ble tilsatt i Direktoratet for samfunnssikkerhet og beredskap (DSB), f\xc3\xb8rst som avdelingsleder for analyse og utredning og deretter som avdelingsdirekt\xc3\xb8r for utredning og nasjonal beredskap._NEWLINE_I perioden 2008\xe2\x80\x932012 var Knudsen direkt\xc3\xb8r for Krisest\xc3\xb8tteenheten (KSE). I etterkant av terrorangrepet 22. juli 2011 opprettet Justis- og beredskapsdepartementet en ny avdeling for kriseh\xc3\xa5ndtering og sikkerhet, og \xc3\x98istein Knudsen jr. ble utnevnt til avdelingens f\xc3\xb8rste ekspedisjonssjef._NEWLINE_Knudsen har publisert vitenskapelige og popul\xc3\xa6rvitenskapelige artikler p\xc3\xa5 sitt fagomr\xc3\xa5de og har skrevet flere b\xc3\xb8ker. Han har ledet og deltatt i r\xc3\xa5d og utvalg nasjonalt og internasjonalt.'